প্রথম বিশ্বযুদ্ধের পর ইউরোপে পজেটিভিজমের ধার ক্ষয়ে এলে নতুন নৃতত্ত্ব ও দার্শনিক বিকাশ ঘটে। ইউরোপের দেখানো পথের বাইরেও স্বতন্ত্র গন্তব্য সম্ভব এ প্রতীতি জন্মে। অঞ্চল ও তার সমাজের ‘অযৌক্তিক’ উপাদানের দিকে নজর পড়ে। উপন্যাসের ইউরোপীয় আদিপিতারা: বালজাক, গান্ডোস, ডিকেন্স, জোলারা যে অর্থে তাঁদের সময়ের সমাজতাত্ত্বিক ও তত্ত্ববিদ, সেই অর্থের শাসন পরিহার শুরু হয়। আজ যাকে ম্যাজিক রিয়েলিজম বলা হচ্ছে, তা আসলে সেই রিয়েলিজম ও ন্যাচারালিজমের বাইরে যাওয়ার চেষ্টা। উপন্যাসে বিউপনিবেশীকৃত এক ‘আমি’র আবির্ভাব সূচিত করে এই ঘটনা।